EIC สมบัติผลัดกันชม “บี” ยอมหลีกทางให้กลุ่มทุนใหม่
EIC สมบัติผลัดกันชม “บี” ยอมหลีกทางให้กลุ่มทุนใหม่ ออกหุ้นเพิ่มทุน PP จำนวน 330 ล้านหุ้น ให้ “ป.ปัญจะ ปุรินทราภิบาล”-“กำแหง หุ่นหิรัณย์สาย” ในราคา 0.66 บ.
2 ส.ค. 2559

บริษัท อุตสาหกรรม อีเล็คโทรนิคส์ จำกัด (มหาชน) หรือ EIC ระบุว่า ตามที่ประชุมสามัญผู้ถือหุ้น ประจำปี 2559 เมื่อวันที่ 30 เมษายน 2559 มีมติเสนอขายให้แก่บุคคลในวงจำกัด (Private Placement) จำนวน 330 ล้านหุ้น มูลค่าที่ตราไว้หุ้นละ 1 บาท โดยเสนอขายในราคาไม่ต่ำกว่าร้อยละ 90 ของราคาตลาดในช่วงที่เสนอขายซึ่งคำนวณโดยอ้างอิงกับราคาถัวเฉลี่ยถ่วงน้ำหนักของหุ้นบริษัทฯ ในตลาดหลักทรัพย์ย้อนหลังรวม 7-15 วันทำการ ก่อนวันกำหนดราคาเสนอขายหุ้น โดยวันกำหนดราคาเสนอขายจะย้อนหลังไม่เกินกว่า 3 วันทำการก่อนวันแรกที่เสนอขายหุ้น นั้น
โดยที่ประชุมคณะกรรมการบริษัท ครั้งที่ 9/2559 เมื่อวันที่ 25 กรกฎาคม 2559 ที่ผ่านมามีมติจัดสรรหุ้นเพิ่มทุนจำนวน 230 ล้านหุ้น ในราคาเสนอขาย 0.66 บาท ให้แก่นักลงทุนรวม 2 ราย คือ นาย ป.ปัญจะ ปุรินทราภิบาล จำนวน 90 ล้านหุ้น คิดเป็นเงินราว 59.4 ล้านบาท ปัจจุบัน ดำรงตำแหน่งผู้จัดการโครงการ และสถาปนิก บริษัท แซงชัวรี่ พาร์ค จำกัด ซึ่งประกอบกิจการรับก่อสร้างอาคาร และพัฒนาอสังหาริมทรัพย์ และ นายกำแหง หุ่นหิรัณย์สาย จำนวน 140 ล้านหุ้น คิดเป็นเงินราว 151.8 ล้านบาท ปัจจุบันดำรงตำแหน่งที่ปรึกษา บริษัท กรณิศ ก่อสร้าง จำกัด
ทั้งนี้ บริษัทได้พิจารณาเสนอขายหุ้นเพิ่มทุนแก่นักลงทุนสองรายนี้ เนื่องจากเห็นว่าบุคคลทั้งสองมีศักยภาพด้านเงินทุน และเป็นนักลงทุนที่มีความเชื่อมั่นในรูปแบบธุรกิจและวิสัยทัศน์ของผู้บริหารของบริษัทฯ
อย่างไรก็ดี การเข้ามาถือหุ้นในบริษัทครั้งนี้ไม่เข้าเกณฑ์ในการทำ Tender Offer และ ไม่เป็นบุคคลที่มีความเกี่ยวโยงกันกับกลุ่มบริษัท โดยราคาที่เสนอขาย 0.66 บาทต่อหุ้น ซึ่งเมื่อเปรียบกับราคาปิดถัวเฉลี่ยถ่วงน้ำหนักของหุ้นบริษัทในตลาดหลักทรัพย์รวม 7 วันทำการ ระหว่างวันที่ 12 กรกฎาคม 2559 –22 กรกฎาคม 2559 ซึ่งมีราคาถัวเถลี่ยถ่วงน้ำหนักอยู่ที่ 0.73 บาท จะเป็นราคาที่ปรับด้วยส่วนลดประมาณร้อยละ 9.59
อนึ่งผู้ถือหุ้นใหญ่อันดับ 1 ของ EIC คือ นายบี เตชะอุบล ถือหุ้นอยู่ทั้งหมด 155,841,757 หุ้น หรือคิดเป็น 23.34% โดยการเข้าซื้อหุ้นเพิ่มทุนในครั้งนี้ส่งผลให้ นายป.ปัญจะ ปุรินทราภิบาล และนายกำแหง หุ่นหิรัณย์สาย ขึ้นเป็นผู้ถือหุ้นใหญ่อันดับ 2 และ 3
สำหรับโครงสร้างผู้ถือหุ้นใหญ่อันดับ 1-5 มีดังนี้
(ภาพรวมข้อมูลผู้ถือหุ้น ณ วันที่ 13/05/2559)